Taxi-staking: Regering veroordeel gewelddadige optredesDie R80. Foto: TMPD. Sizakele Nkosi-Malobane, die Gautengse LUR vir gemeenskapsveiligheid, het Donderdag die gewelddadige optrede tydens die taxi-staking wat wydverspreide chaos op die provinsie se hoofroetes veroorsaak het, veroordeel. “Die geweld, intimidasie en wetteloosheid deur aksies van die taxi-vereeniging Santaco word streng veroordeel. Die staking het tot ontwrigting van dienslewering gelei, aangesien die meeste werkers nie na hul onderskeie werkplekke kon gaan nie. Skoliere en studente is ook die geleentheid ontneem om eksamens te skryf, aangesien verskeie paaie versper was,” het Nkosi-Malobane gesê. Sy het gesê betogers het ook onwettig vragmotorbestuurders se sleutels afgeneem en die bestuurders met hul vragmotors op paaie gestrand gelaat. “Ek is diep teleurgesteld oor die manier waarop Santaco-lede gedurende vanoggend se protesaksie opgetree het. Dit is ŉ grondwetlike reg vir gemeenskapslede om aan vreedsame betogings deel te neem, maar gewelddadige optredes en intimidasie van nie-stakende mense kan nie toegelaat word nie.” Sy het gesê die staking het ŉ negatiewe uitwerking op die ekonomie gehad, aangesien Gauteng die ekonomiese kern van die land is. “In die toekoms sal ons dit nie oorweeg om vir Santaco toestemming te gee om aan ŉ protesaksie deel te neem nie. Ons wetstoepassingsagentskappe werk onverpoosd om te verseker dat die skollies wat vragmotorbestuurders se sleutels onwettig afgeneem het, aangekeer word.” Sy het gesê enige werker het kanale om te volg om hul besware uit te lig, in plaas daarvan om hulle tot intimidasie en gewelddadige betogings te wend.